ZEFEK Z FRYNCITY
Dwie rzeczy
dlo Zefka nojważniyjsze były,
za kere dołby pochlastać sie żyły!
Piyrszo to gołymbie, co erbnół po łojcu
i piwo, bo piół już w niymowlyncym kojcu!
Pół dnia przesiadywoł w szynku na Rasiku,
druge pół w łogródku, w swoim gołymbniku.
Gołymbi bezmała, tam ze setka było,
dyć richtich z dwadzieścia sie ino liczyło.
Geldowały briwy, osobno czimane,
łod modzików do flugu były rychtowane!
Godzinami Zefek gołymbie taksowoł,
dobiyroł porami, dycki pozór dowoł,
by czimać na boku to, co ańfachowe,
przedsia juzaś czimoł gołymbie pocztowe.
Zefek znoł sie na tym tak, jak mało kery,
łod bajtla filowoł na siwki, glazery,
lacioki, szpicoki, szymle, grochowioki-
-niy miały tajymnic dlo niego te ptoki!
Na wiosna to nawet piwo zaniydbywoł,
bo we gołymbniku dugszyj przesiadywoł.
Wachowoł, by modym nic niy brakowło,
by łod kunów, łasek, nic niy zagrożało.
Jak po dwu miesióncach furgać sie uczyły,
gaftoł, by kobucha nikaj niy trefiyły.
Ani sie łobejrzoł, jak przelecioł rok
i na flug czas prziszoł, stawiać piyrszy krok!
Flug rocznyj młodzieży, świynto gołymbiorzy,
możno sie w tym roku Zefkowi podarzy?
Latoś mo na łoku modego wyczoka,
możno nojlepszego na Rudzie „rocznioka”!
Asi sie tym ptokym przed gołymbiorzami,
dziubkym, bystrym łokym, mocnymi musklami…
Jak sie latoś udo wygrać wyczokowi,
Zefek swe gołymbe przepisze synkowi!
Synek już łod downa zasłużoł sie na nie,
a Zefek, na starość, przi piwie łostanie!
Autor:B.Śmigała
slk_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn pol_Latn szl_Latn ace_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn